Gregorius episcopus servus servorum Dei Hugoni Cluniacensi abbati, salutem et apostolicam benedictionem. Landericus Matisconensis frater et coepiscopus noster ad apostolorum limina veniens, conquestus est apud nos ecclesiæ suæ jura a te sibi auferri, quæ de prædecessorum suorum temporibus, etiam simoniacorum, quiete visa est possidere. Nos ergo dignum esse et competens adjudicavimus, ut quæ bona temporibus irreligiosorum ecclesia sine molestia tenuit, eisdem sub pastore religioso in Romana ecclesia ordinato privari absque ratione non debeat. Quapropter dilectionem tuam monemus, ut res illas, super quibus prædicta Matisconensis ecclesia queritur, si usque ad supra memorati fratris nostri tempus possedit, deinceps quoque aut quiete retinere permittas, aut concambium competens reddere studeas. Quod si inter vos hanc causam non potestis ipsi componere, volumus fratrem nostrum Diensem episcopum et sancti Pauli abbatem negotio huic interesse: quatenus eorum adhibita diligentia finem lis invenire rectum et congruum valeat, ac ulterius inter vos dissensio nulla remaneat. Sine concordia namque neque religiositatem dicimus quidquam valere, neque aliud opus, etsi bonum videatur, aliquid esse. Data Romæ, decimo octavo kal. maii, indict. secunda.